google/wiki40b huggingface dataset:
Sandy Reynolds-Wasco

Sandy Reynolds-Wasco er en amerikansk produksjonsdesigner og scenograf kjent for samarbeidet med ektemannen David Wasco. De har ofte samarbeidet med filmregissør Quentin Tarantino og har vært scenografer for filmene Reservoir Dogs (Tarantino, 1992), Pulp Fiction (Tarantino, 1994), Kill Bill: Volume 1 (Tarantino, 2003), Kill Bill: Volume 2 (Tarantino, 2004), Inglourious Basterds (Tarantino, 2009) og La La Land (Damien Chazelle, 2016). De vant flere priser for arbeidet i La La Land, blant annet en Critics' Choice Movie Award og Oscar for beste scenografi under den 89. Oscar-utdelingen.
Norgesmesterskapet i boksing 2016

Norgesmesterskapet i boksing 2016 ble arrangert 3.-5. mars i Rostenhallen i Trondheim.
Kongepokalen ble vunnet av Berhard Torres. Forbundspokalene ble vunnet av Jamshid Nazari, AIK Lund og Anne Tjønndal, Bodø BK.
Grafén

Grafén eller grafen er et materiale med lignende egenskaper og sammensetning som grafitt, men grafén består av bare ett lag av karbonatomer ordnet i et sekskantmønster (heksagonal struktur). Det er det tynneste og sterkeste materialet som noensinne er laget. Grafen leder dessuten elektrisitet bedre enn silisium, et grunnstoff som blant annet brukes til å lage mikrobrikker i datamaskiner. Materialet gir dermed nye muligheter innen materialteknikk og elektronikk.

Egenskaper og bruk

Mens grafitt er et ikke-metall med overlappende energibånd, er grafén et nanomateriale med flere unike egenskaper. Energibåndene er separate, og materialet kan betraktes som en halvleder med et båndgap på 0 eV. Ferminivået kan justeres med et elektrisk felt fra en elektronisk kontakt («gate»-elektrode), akkurat som for vanlige halvledere. Grafén er 100 ganger sterkere enn vanlig stål, og er dessuten gjennomsiktig, hvilket øker antall bruksområder for materialet.
Elektronmobiliteten i grafén er målt til 200 000 cm²/Vs, som er omtrent 150 ganger raskere enn mobiliteten i silisium, og over 20 ganger den i galliumarsenid ved romtemperatur.
En liten mengde grafén som tilsettes plastråstoffer kan gjøre plasten opptil 30 °C mer varmebestandig og 30 % stivere.

Oppdagelse

I 2004 klarte fysikerne Andre Geim og Konstantin Novoselov ved hjelp av vanlig teip og en bit grafitt å fange opp et nett av karbonatomer med en tykkelse på bare ett atomsjikt. Det nye materialet grafén kunne dermed studeres i praksis. Geim og Novoselov fikk Nobelprisen i fysikk i 2010 «for banebrytende eksperimenter med det todimensjonale materialet grafén».
Striatanaesthetis

Levevis

Larvene lever i død ved.

Utbredelse

Arten lever på Borneo.
Varna

Geografi

Arealet på Varna er 205km². Byen ligger ligger litt nord på svartehavskysten, 470 km nordøst for Sofia og 125 km nord for Burgas.

Historie

Varna ble grunnlagt tidlig i middelalderen. Mot slutten av 1300-tallet, tok tyrkerne over byen. På 1700 og 1800-tallet var Varna en av de sterkeste festningsbyene til Tyrkia ved Svartehavet. I 1878 kom Varna under Bulgarias styre. Fra 1949-56 het byen Stalin. Navnet var etter generalsekretær i Sovjetunionens kommunistiske parti Josef Stalin.

Sport

Fotball er den største publiumssporten i Varna. Med to rivalklubber i toppserien, Cherno More, grunnlagt i 1913 og Spartak, grunnlagt i 1918. Cherno More er fire ganger serievinner, mens Spartak har en gang havnet øverst på tabellen. Cherno More var med i UEFA-cupen i 1983 der de røk ut i andre runde mot Manchester United.
På slutten av 1800-tallet var Varna fødeby for bulgarsk fotball. I februar 2007 ble det bestemt å erstatte den gamle arenaen i Varna, med en ny stadion som er innenfor kravene til UEFA/FIFA. Denne stadion kommer til å ha 30000 sitteplasser(40000 for konserter som inkluderer ståplasser på gresset).
Basketball, volleyball, boksing og seiling er også sporter som er populære i Varna. Det 4 km lange svømmemaratonet, Kappe Galata—Varna er også veldig populært. Varna har ofte arrangert nasjonale mesterskap og verdensmesterskap, i forskjellige sporter. Det bulgarske basketball-landslaget og volleyballagene spiller sine kamper på Palace of Sports, landets største stadion.
Brukshundsport

Brukshundsport eller bruks er en konkurransesport med hunder som har blitt stadig mer populær i det norske brukshundmiljøet. Det konkurreres i tre forskjellige grener, nemlig spor, rundering og rapport. Brukshundsport har mange fellestrekk med IPO, men øvelsene er ikke de samme. Blant annet inngår ikke forsvarsdelen (såkalt schütz).

Konkurransen

Hver konkurransegren er delt inn i 4 klasser, kalt A, B, C og D. Klasse D er laveste klasse, og man rykker oppover i klassene ved å oppnå en viss minste poengsum. Hundene må være mist 12 måneder før de kan starte. Hunder født etter 30. juni 2002 må dessuten ha bestått en såkalt karaktertest (eller tilsvarende).
Hver klasse består av 3 deler. Lydighetsdelen og feltsøket er likt uansett om man konkurrerer i spesialøvelsene spor, rundering eller rapport. I klasse A kan det deles ut brukssertifikat, slik at hunden kan oppnå å bli en såkalt brukschampion. Det arrangeres dessuten norgesmesterskap og nordisk mesterskap i kl. A.
Wallen

Samfunn

Wallen er den nest minste kommunen i Ditmarsken regnet etter folketall, bare Bergewöhrden er mindre. Wallen er derimot minst regnet etter areal. Det har sin innvirkning på kommunens styre og stell; det fremgår nemlig i paragraf 54 i den schleswig-holsteinske kommuneloven at man i kommuner med mindre enn 70 innbyggere skal ha alle innbyggere i kommunestyret. Wallen er derfor et direkte demokrati ettersom alle innbyggerne utgjør kommunens høyeste forsamling.
Dimmisjonspols

Dimmisjonspols er en pols komponert av Sturla Eide.
Polsen ble første gang utgitt på musikkalbumet Åsmund & Sturla i 1997, er blitt en svært kjent og mye brukt pols blant felespillere. Den ble for alvor kjent da Småviltlaget begynte å spille slåtten og gav den ut på album. Dimmisjonspols er også gitt ut på albumet Drufiacc med Flukt. Der er tittelen stavet «Dimisjonspols». Stykket har også blitt utgitt 25. mars 2008 på en CD av folkemusikkgruppen Fossegrimen fra Oregon.
Jernbanesville

Jernbanesviller er tverrgående bjelker som jernbaneskinnene er festet i, og inngår derfor som en del av jernbanens overbygning. Svillene ligger oppå et ballastlag av pukk. De overfører krefter fra skinnene til ballastlaget og underbygningen, holder skinnene på høykant og sikrer at sporvidden er korrekt.
Tradisjonelt har svillene vært i tre, men i moderne utbygginger og oppgraderinger av jernbanenettet, bruker man helst betongsviller.
Tresvillene impregneres ofte med kreosot for å øke livslengden.
Skarsfjord

Skarsfjord er ei bygd i Tromsø kommune i Troms. Den ligger på Ringvassøya, på nordsida av Skarsfjorden, ved innløpet til bukta Nordkjosen, lengst nord og innerst i fjorden. Skarsfjord grunnkrets hadde kun 1 innbygger i 2015.
Skarsfjord har veiforbindelse gjennom Fv66, som ender ved Skarsfjord kraftverk i Nordkjosen, 3 km øst for bygda, og som er knyttet til bygda via kommunal vei det siste stykket.
Länghem

Länghem er et tettsted i Tranemo kommune i Västra Götalands län i landskapet Västergötland i Sverige. I 2010 hadde tettstedet 989 innbyggere.
Norgesmesterskapet i boksing 1933

Norgesmesterskapet i boksing 1933 ble arrangert i Stavanger 25.–27. mars.
Kongepokalen ble vunnet av Torstein Myhre.
Wonderland Sound and Vision

Wonderland Sound and Vision er produksjonsselskapet til produsentene McG og Stephanie Savage etablert i 2000. De var ansvarlig for produseringen av The O.C. og Supernatural. I dag er de produsenter for TV-serien Chuck.
Gauldal prosti

Gauldal prosti er et tjenestedistrikt i Nidaros bispedømme i Den norske kirke. Prosten har sete i Støren hvor Støren kirke er prostikirke.
Prostiet omfatter kommunene Holtålen, Melhus, Oppdal, Rennebu og Røros i tillegg til tettstedet Støren i Midtre Gauldal i Trøndelag fylke.
Prostiet er inndelt i sogn (menigheter), som er den minste og grunnleggende enheten i Den Norske kirke. Tidligere var det også inndelt i prestegjeld, men disse ble faset ut på begynnelsen av 2000-tallet.
De ansatte i kirken er enten ansatt av sognet gjennom kirkelig fellesråd, eller i prostiet. De fleste prestene er ansatte i prostiet, og har tjenesten sin knyttet til et eller flere sogn.

Historikk

Ved kgl. res. av 20. april 1911, ble de to Dalenes prostier i stedet organisert i tre nye: Gauldal, Orkdal og Strinda prostier. 1. januar 2000 overtok Gauldal prosti Oppdal prestegjeld og Rennebu prestegjeld fra Orkdal prosti.
Tore Erik Mohn

Biografi

Tore Erik Mohn har hovedfag i korledelse ved Norges musikkhøgskole. Han studerte under Guy Bovet, professor i orgel ved Musikkhøgskolen i Basel, samtidig som han tok utøvende diplomstudium – orgel ved Norges musikkhøgskole. Han startet sin musikkfaglige utdannelse med Kirkemusikkstudiet ved Trøndelag musikkonservatorium.
Han er lektor i kordireksjon ved Norges musikkhøgskole, og er domorganist og dirigent i Fredrikstad domkirke, hvor han blant annet Borg Domkor, Borg Vokalensemble og Domkirkens Jentekor.
Han har gjennom årene dirigert en rekke større kor i Norge, blant annet Oslo Filharmoniske kor, og hadde nylig et vikariat som domkantor i Nidarosdomen. Han er også en av initiativtakerne bak Egil Hovland-festivalen.
Top of the World (The Carpenters' sang)

«Top of the World» er navnet på en amerikansk sang fra 1973 med duoen The Carpenters. Sangen toppet de amerikanske hitlistene samme år og ble også duoens andre amerikanske single som gikk til topps. Sangen var opprinnelig ment å være en sang på et album av The Carpenters, men Lynn Anderson gjorde sin utgave av den og denne versjonen nådde andreplass på de amerikanske singellistene i midten av 1973.
Suksessen til Andersons versjon fikk the Carpenters til å gjøre en ny versjon som singel (A&M Records 1468) med Richard Carpenter, Jack Daughterty og Karen Carpenter som produsenter. Sangen er således like mye kjent med The Carpenters som med Lynn Anderson. Karen Carpenter spilte inn en ny versjon for gruppas første samlealbum ettersom hun var aldri helt fornøyd med den første versjonen. Hennes bror, Richard Carpenter, som skrev sangen sammen med John Bettis, mikset sangens vokal på nytt senere, nyligst for deres 35. års jubileumssamling «Gold».

Norsk versjon

Arne Riis har skrevet en norsk tekst. På norsk bærer den tittelen «På verdens tak». Sangen ble utgitt av Kirsti & Benny (Kirsti Sparboe og Benny Borg) på singlen Polydor 2052.057 i 1973].
Lambada

Lambada er en dans som ble verdenskjent på slutten av 1980-tallet. Opprinnelsen til dansen er uklar. Enkelte hevder at den oppsto i Brasil mens andre hevder at den oppsto i Bolivia. Noen av dansene som dannet utgangspunkt for lambada er forró, sayas, maxixe og carimbó.
Ordet lambada kommer fra et portugisisk ord brukt i Brasil som betegner den rytmiske bevegelsen til en visp. Bevegelsene i dansen skal etterligne denne bevegelsen.
Den franske gruppen Kaoma slo igjennom i 1989 med sangen «Lambada» som solgte i over 5 millioner eksemplarer. Denne sangen er en uautorisert oversettelse til portugisisk av bolivansk folkesang «Llorando se fue», som opprinnelig ble sunget av den bolivianske gruppen Los Kjarkas.
Millencolin

Millencolin er et Punk-Rock band som ble stiftet i oktober 1992 av Erik Ohlsson, Mathias Färm og Nikola Sarcevic i Örebro, Sverige. Tidlig I 1993 ble Fredrik Larzon med i bandet som trommeslager. Navnet Millencolin kommer fra det engelske ordet «melancholy» som har et skateboard-triks med samme navn.
Europeisk hummer

Beskrivelse

Europeisk hummer er en tifotkreps (Decapoda) og har derfor fem par gangben, der det første paret er omdannet til to kraftige klør. De to klørne er ulike: knusekloen er stor og kraftig og blir brukt til å knuse skalldyr, mens den mye mindre og slankere saksekloen blir brukt som våpen (Moen 2003). Den blir vanligvis opptil 50 cm lang og store individer kan veie opptil 6 kg (Wolff 1978). Det skal være fanget eksemplarer på 10 kg på Shetland. Den har en blåsvart farge, men den kan variere alt etter levested.
Vanligvis lever europeisk hummer på mellom 0 og 150 meters dyp, men sjelden dypere enn 50 m (Holthuis 1991). Den er i all hovedsak et nattdyr (Holthuis 1991), imidlertid viser nyere forskning at den også er noe aktiv om dagen (Steen & Ski 2014). Den benytter seg av hulrom som skjulested og utkikkspost (Dybern 1973). Den spiser i hovedsak virvelløse bunndyr (Hallbäck & Waren 1972). Om høsten fiskes hummer kommersielt og på hobbybasis (Knutsen m.fl. 2009).
Renault 15/17

Motorsport

Renault hadde forkastet planene om et comeback i World Rally Championship, som selskapet hadde vunnet med sin Renault Alpine A110 i 1973. I stedet hadde fabrikken utviklet en høyeffektsutgave av 17 Coupé hos Alpine-fabrikken, som var utstyrt med mange av A110s komponenter. Denne modellen skulle delta i utvalgte konkurranser over hele Europa. Den Gordini-utviklede motoren hadde to doble Weber-forgassere, en aggressiv kamaksel, kompresjonsforhold på 11.5, større ventiler og et spesielt eksosanlegg. Karosseriet var svært lett, med dører, panser og bagasjelokk av glassfiber samt plastvinduer og strippet interiør. Fabrikken hevdet at bilens vekt var redusert med mer enn 25 prosent.
Bollhusgränd

Bollhusgränd er et smug i Gamla stan i Stockholm. Det strekker seg fra Slottsbacken i nord til Köpmantorget i sør. Bollhustäppan er en liten park som består av det åpne gårdsrommet sør for Finska kyrkan ved siden av Trädgårdsgatan.
Bollhusgränd og Bollhustäppan fikk sitt navn etter Stora Bollhuset og Lilla Bollhuset som fantes ved Slottsbacken på 1700-tallet. Stora Bollhuset ble revet i 1792, men Lilla Bollhuset finnes fortsatt og er siden 1725 sognekirke for den finske menigheten. I bollhusene ble det spilt «real tennis» på fransk kalt «Jeu de Paume» og senere ble det brukt til teater og opera.
Bollhusgränd er nevnt allerede i 1689 som Boll huus Gränden, mens Bollhustäppan er mye yngre. Den kom til gjennom saneringer på 1960-tallet og fikk sitt navn i 1970. Fra første halvdel av 1600-tallet til inn på 1700-tallet ble smuget også kalt Donat Apotechares grend (1648) etter Donatius Deutschman (eller Teutzman) som var apoteker ved hoffet og bosatt i hjørnehuset i Pegasus-kvartalet ved det nåværende Köpmantorget.
Liertoppen kjøpesenter

Liertoppen kjøpesenter ligger på Lierskogen mellom Asker og Drammen tett inntil E-18. Senteret omfatter 100 forretninger fordelt over tre sammenhengende bygninger med et areal på 34 800 kvm. Senteret hadde i 2008 en omsetning på 874 mill. kroner.
Liertoppen var Buskeruds største kjøpesenter og med sin nære beliggenhet til E-18 hvor ti-tusener av biler daglig passerer har det et stort kundepotensiale.
Grunnkretser i Stange kommune

Grunnkretser i Stange kommune er delområder og grunnkretser som seksjonerer Stange kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Freida Pinto

Familie og privatliv

Pintos foreldre er fra Mangalore i det sørlige India. Hennes far jobber innen bankvirksomhet, mens hennes mor er rektor ved en high school. Hennes søster, Sharon, er producer hos den indiske nyhetskanalen NDTV.
Hun har studert indisk klassisk dans, og salsa. Pinto studerte ved St. Xavier's College i Mumbai.
Hun var forlovet med Rohan Antao fra 2007 frem til januar 2009, etter at de hadde vært i et romantisk forhold siden 2003.

Karriere

Mellom 2006 og 2007 var hun programleder for Full Circle, et reiseprogram som ble sendt på kanalen Zee International Asia Pacific. Hun dro i den jobben på oppdrag til blant annet Afghanistan, Thailand, Malaysia, Singapore, Indonesia og Fiji.
Hun var modell i to år før hun møtte Danny Boyle og ble tildelt rollen i Slumdog Millionaire. Under Toronto Internasjonale Filmfestival vant filmen publikumsprisen. før filmen fikk åtte Oscar-priser i februar 2009.
Som en følge av den internasjonale suksessen til Slumdog Millionaire fikk hun en rolle sammen med Anthony Hopkins og Naomi Watts i en ny film som Woody Allen skulle spille inn sommeren 2009. 
I mars 2009 kom det også meldinger om at Pinto var invitert til prøvespill for en rolle i den 23. James Bond-filmen, der Slumdog Millionaire-regissør Danny Boyle ble nevnt som en kandidat for regissørjobben.
Vibrator

En vibrator er en mekanisk innretning som fremkaller vibrasjoner.
Vibrasjonen i vibratorer produseres gjerne av en elektrisk motor med en ubalansert vekt på drivakselen. Når motoren er igang vil den roterende vekten resonnere.
Det finnes mange forskjellige typer vibratorer, blant annet i mobiltelefoner, personsøkere og til industrielt bruk.
Torstein Flakne

Karrierestart i 1977

Karrieren startet i Melhus i 1977 med popgruppa Page 9. Gruppa skiftet året etter navn til Harvest og ble i 1979 til The Kids, som ble spesielt kjent gjennom låta «Forelska i lærer'n» (1980). I 1983 dannet Flakne det melodiøse rock-bandet Stage Dolls sammen med Terje Storli og Erlend Antonsen. Med dette bandet, som er hans musikalske hovedprosjekt, ble det både turnering og plateutgivelser i utlandet, hovedsakelig USA. I 1995 kom soloalbumet Shoot the Moon.

Låtskriving

Flakne har en allsidig karriere bak seg som låtskriver og har skrevet låter for en rekke andre artister, deriblant Liv Marit Wedvik , Sie Gubba, René Andersen og TinDrum (sammen med Dag Ingebrigtsen). Flakne har også laget supportersanger som «Alt For Norge» (for det norske fotballandslaget) og et knippe supportersanger for fotball-laget Rosenborg sammen med Dag Ingebrigtsen. En av fotballsupportersangene fra hans hånd er «Rosenborgsangen» (1988), som i 2007 ble kåret til den beste RBK-sangen i en avstemning foretatt av NRK Trøndelag.
I et intervju med Trønderbladet antyder Flakne at han skriver de fleste av sine låter på kassegitar assistert av blyant, blyantspisser, viskelær og kaffe. Han anslo selv å ha skrevet omkring 300 låter i løpet av den tiden han har jobbet som musiker, men antok også å ha "like mange som ble for dårlige og aldri ble helt ferdig."

Annet

I NRKs TV-program Landeplage (2007) kom det fram at Flakne og Storli medvirket i den originale studioversjonen av DumDum Boys' trolig mest kjente sang, «Splitter Pine» (1989). Blant annet var det Flakne som spilte inn sangens teknisk krevende hovedriff, ettersom bandets egen gitarist Kjartan Kristiansen hadde pådratt seg en betennelse i den ene hånden like før den bestilte studiotid startet og dermed måtte sette bort oppdraget.
I 2002 opptrådte Flakne på scenen sammen med britiske Ian Hunter. Bakgrunnen for dette samspillet var at den norske musikeren Kjetil Bjerkestrand hadde arrangert Hunters solo- og Mott the Hoople-låter for strykere. Denne konserten ble senere utgitt på DVD.
I et intervju med Adresseavisen opplyste Flakne at han foretrekker å spille på gitarer av merket Gibson, og han beskrev seg selv som en "Gibson-mannj".
AES Ironwood gasskraftverk

AES Ironwood gasskraftverk er et varmekraftverk i delstaten Pennsylvania i det østlige USA. Det har en installert produksjonskapasitet på 710 MW, fordelt på én blokk med moderne gassturbiner. Operatør er AES Corp.
Utstyret er vesentlig levert av Siemens og Doosan. Anlegget ble bygget ut i årene 2000–2002. Brenselkilden er naturgass.
Erlangen

Historie

Erlangens historie er nært knyttet til de franske hugenottene.
Etter ødeleggelsene under trettiårskrigen gikk Erlangen, som til da ikke hadde vært for stort mer enn et tettsted å regne, nærmest fullstendig til grunne. I nærmere 20 år var både byen og omlandet praktisk talt ubebodd. Denne situasjonen endret seg først i 1685, da den franske kongen Ludvig XIV tilbakekalte Ediktet i Nantes. Betydningen av dette var at kongens kalvinistiske undersåtter, av sine motstandere kalt hugenotter, ikke lenger fikk nyte godt av den religionsfriheten de inntil da hadde vært sikret i det katolsk-dominerte Frankrike. Dermed oppsto en flyktningbølge på ca. 400 000 mennesker som orienterte seg mot Sveits, Tyskland og Storbritannia, samt Nord-Amerika.
Denne situasjonen utnyttet markgreve Christian Ernst av Brandenburg-Bayreuth ved å tilby flyktningene retten til å slå seg ned i Erlangen, for på denne måten å blåse nytt liv i en region som ikke så ut til å komme seg på beina igjen av egen kraft. De første seks hugenottene nådde Erlangen 17. mai 1686, deretter fulgte til sammen ca. 1500 mennesker i flere puljer. Det ble snart åpenbart at den lille landsbyen Erlangen ikke uten videre hadde kapasitet til å huse et slikt antall mennesker, slik at det derfor måtte anlegges en ny bosetning. Dette ga støtet til «nybyen» (Neustadt) Erlangen, der bykjernen i dagens Erlangen ligger, sør for det opprinnelige, gamle Erlangen.

Næringsliv

Næringslivet i Erlangen er i det alt vesentlige dominert av aktivitetene til Europas største elektrokonsern, Siemens AG, samt Friedrich-Alexander-universitetet. Disse to setter begge sitt tydelige preg på byen, og spiller sentrale roller for Erlangen som store arbeidsplasser og lokomotiver for den lokale økonomien. Spesielt kan nevnes at Universitetet og Siemens driver et utstrakt samarbeid på fagområdet medisinsk teknologi, og har som erklært målsetning å fremme Erlangens posisjon som «Tysklands medisinsk-teknologiske hovedstad».
Yuzhou (Yulin)

Yuzhou (kinesisk: 玉州区, pinyin: Yùzhōu Qū) er et bydistrikt i byprefekturet Yulin i den autonome region Guangxi i Folkerepublikken Kina. Det har et areal på 1.252 km² og teller 910.000 innbyggere (2004). Det er sentrum og administrasjonssete for byprefekturet.
Lufttransport

Lostjeneste

Lufttransport FW drev med losflyging fra Bergen til innkommende skip for Kystverket fom. februar 2002 (to Dauphin 365N3 og to Agusta A109E). I 2017 overtok Airlift lostjenesten for Kystverket med baser i Bergen og Hammerfest.

Tapt anbud

Per mai 2018 hadde Lufttransport AS ansvar for både fly og helikopter i luftambulansen, men selskapet har tapt anbudsprosessen for begge ansvarsområdene til Norsk Luftambulanse AS og Babcock. Norsk Luftambulanse AS overtok ansvaret for alle helikoptre fra 1. juni 2018, mens kontrakten på ambulanseflyene ble overtatt av Babcock 1. juli 2019.

Søk- og redningstjeneste

I 2014 overtok Lufttransport AS drift av Sysselmannens redningshelikopter på Svalbard. Kontrakten innebærer også nyopprettelse av et sekundært redningshelikopter. Tjenesten drives i dag av to AWSAR-helikoptre Airbus AS332L1 Super Puma. Crewkonsept med redningsmann, to piloter, heisoperatør og heisoperatør assistent.
Webisode

Webisoder er små filmer, eller blanding av film og tegneserier, som kan lastes ned via Internett. De kan sies å være en kobling mellom nye og gamle medier som vi vil se stadig mer av. Webisoder brukes særlig i annonsesammenheng med det formål å gjøre Internettannonsering mer underholdende.
I disse webisodene er det mulig for produsenter å plassere sine produkter. Filmsnuttene ligner dermed ikke kino- eller TV-reklame som forbrukeren får dyttet ned over seg. I stedet blir det underholdning med produktplassering.
I Norge er det enda ingen som har presentert den første webisode-serien. Firmaet Fruitcake er det eneste i Norge som produserer webisoder.
Lyngen (fjord)

Lyngen (også kalt Lyngenfjorden eller Lyngsfjorden, kvensk: Yykeänvuono, nordsamisk: Ivgovuotna) er den største fjorden i Troms fylke. Navnet stammer fra norrønt, og fjorden het tidligere Lygnir «den vindstille, rolige». Fjorden går fra Nordklubben ved Lyngstuva i nord til Melen ved Oteren i sør. Fjorden har gitt navn til Lyngen kommune. Kommunene Lyngen, Skjervøy, Nordreisa, Kåfjord og Storfjord ligger ved fjorden.
Fjorden er 90 kilometer lang målt fra Lyngstuva til Oteren, målt fra Nord-Fugløya er den 121 kilometer.
Lyngen var fra ca år 1000 e.kr grensefjorden mellom datidens Hålogaland og Finnmark. Fjorden har arkeologiske minner fra kvenske, samiske og norrøne bosetninger.
Tusen bitar (album)

Tusen bitar er et musikkalbum av Björn Afzelius. Albumet ble utgitt i 1990 og er regnet som Afzelius' mest populære.
I Norge lå Tusen bitar 33 uker på VG-lista med en førsteplass som bestenotering. Platen solgte 300 000 eksemplarer i Norge.